Kuva: Jukka-Pekka Moilanen

Oulussa on ollut asemakaavojen kimpussa ammattivalittaja.

Hän on käyttänyt maankäyttö- ja rakennuslain kansalaiselle suomaa valitusoikeutta viivästyttämällä asemakaavan voimaantuloa.

Kaavoituksen käynnistäneelle rakennusliikkeelle voi tällöin aiheutua tuntuvia taloudellisia menetyksiä.

Rakentamaan ei pääse ennen kuin kaava on lainvoimainen. Raha seisoo vuosia.

Ammattivalittaja tarjosi rakennusliikkeille omaa konsulttiapua.

Jos rakentaja tarttuisi valittajakonsulttiin, tämä tarjoutui vetämään valituksensa pois ja tekemään näennäisen lisätyön kohteen suunnitelmiin korvausta vastaan.

Valituksen kytkeminen konsultointiin ei ole rikos, jos asiat hoidetaan sopimusten kautta ja asiat tulevat verottajan tietoon.

Moraalinen puoli on eri asia.

MTV3 kertoi muutaman vuoden takaisesta oululaisesta esimerkistä 45 minuuttia -ohjelmassaan viime tammikuussa.



”Ei ole salaisuus, että näin on aikoinaan tapahtunut. Oulussa oli ainakin yksi henkilö, joka teki näin”, kertoo arkkitehti, tohtori Matti Karhula.

Karhula on Oulun entinen asemakaavapäällikkö.